text: Hæder til virksomheder der tager socialt ansvar
  21 november 2014 kl. 16.13
  Fire arbejdspladser i Esbjerg kommune er kåret til Årets Rummelige Virksomheder.
  55 forskellige virksomheder i kommunen har konkurreret om at være bedst til socialt ansvar.
  Vinderne har alle bevist, at de har lagt ekstra energi i at fastholde og integrere medarbejdere, der ellers har det svært på arbejdsmarkedet.
  Prisen til bedste virksomhed med under 25 ansatte gik til HBL Super Spar, der især udmærker sig ved at have stor mangfoldighed i medarbejderstaben. Supermarkedet har mange forskellige medarbejdere ansat. Der er folk i skånejob, fleksjobbere, nydanskere og unge med særlige problemer.
  Hos de større virksomheder gik prisen til Restaurant Dronning Louise, der i særlig grad udmærker sig ved, at være en virksomhed hvor socialt ansvar og rummelighed, er en del af virksomhedens DNA. I 14 år har restauranten arbejdet under mottoet fra udsat til ansat.
  Esbjerg Kommune har uddannet 200 mentorer, der hjælper både de private og de offentlige virksomheder med at fastholde medarbejdere.
  Kantinen på Esbjerg Rådhus og Serviceafdelingen på Sydvestjysk Sygehus blev også prisvindere.
  TV SYD har besøgt de to virksomheder og sender kl. 19.30 fra Restaurant Dronning Louise.
  